ಧರ್ಮೇಗೌಡರ ಸಾವಿನ ಸುದ್ದಿ ನಮಗೆ ದೊಡ್ಡ ಶಾಕ್: ಪ್ರಜ್ವಲ್ ರೇವಣ್ಣ ಬೆಂಗಳೂರು: ವಿಧಾನಪರಿಷತ್ ಉಪಸಭಾಪತಿ ಧರ್ಮೇಗೌಡರು ಆತ್ಮಹತ್ಯೆ ಮಾಡಿಕೊಂಡಿದ್ದಾರೆ ಅನ್ನೋ ಸುದ್ದಿ ಕೇಳಿ ನಮಗೆ ಶಾಕ್ ಆಗಿದೆ ಅಂತ ಸಂಸದ ಪ್ರಜ್ವಲ್ ರೇವಣ್ಣ ಹೇಳಿದ್ದಾರೆ. ಇಂದು ನ್ಯೂಸ್ಫಸ್ಟ್ ಜೊತೆ ದೂರವಾಣಿಯಲ್ಲಿ ಮಾತನಾಡಿದ ಪ್ರಜ್ವಲ್, ಬೆಳಗ್ಗೆ 3.30ಕ್ಕೆ ವಿಚಾರ ಗೊತ್ತಾಯಿತು. ನನಗೆ ನಂಬಲಾಗಲಿಲ್ಲ, ಈಗಲೂ ನಾನು ಶಾಕ್ನಲ್ಲಿ ಇದ್ದೇನೆ. ಸುದ್ದಿ ಕೇಳಿ ನನನಗೆ ತುಂಬಾ ದುಃಖ ಆಗಿದೆ ಎಂದರು. ಇತ್ತೀಚೆಗೆ ನನ್ನ ಜೊತೆ ಧರ್ಮೇಗೌಡರು ಮಾತನಾಡಿದ್ದರು. ಎರಡು ದಿನಗಳ ಹಿಂದೆ ದೇವೇಗೌಡರ ಮನೆಯಲ್ಲಿ ನಾವು ಭೇಟಿ ಆಗಿದ್ದೆವು. ವಿಧಾನಪರಿಷತ್ ಘಟನೆ ಬಗ್ಗೆ ನನ್ನ ಬಳಿ ಪ್ರಸ್ತಾಪಿಸಿದ್ದರು. ಪರಿಷತ್ನಲ್ಲಿ ನಡೆದಿದ್ದ ಆ ಘಟನೆಯಿಂದ ಅವರು ಮನನೊಂದಿದ್ರು. ನನ್ನೊಂದಿಗೆ ಮಾತನಾಡಿದ್ದಾಗ ಸ್ವಲ್ಪ ಬೇಸರ ವ್ಯಕ್ತಪಡಿಸಿದ್ದರು. ರಾಜಕೀಯವನ್ನ ಸದಾ ಸ್ಪಿರಿಟ್ನಿಂದಲೇ ತೆಗೆದುಕೊಳ್ಳುತ್ತಿದ್ದ ವ್ಯಕ್ತಿ. ಆತ್ಮಹತ್ಯೆ ಮಾಡಿಕೊಳ್ಳುವಂಥ ಮನಸ್ಥಿತಿಯಲ್ಲಿ ಇರಲಿಲ್ಲ. ಅವರನ್ನ ಕಳೆದುಕೊಂಡಿರುವುದು ಬಹಳ ದುಃಖ ತರುವ ವಿಚಾರ ಎಂದರು. ನಿನ್ನೆ ಸಂಜೆ 7.30ಕ್ಕೆ ಸ್ಯಾಂಟ್ರೋ ಕಾರ್ ತೆಗೆದುಕೊಂಡು ಹೋಗಿದ್ರು. ನಂತರ ಫೋನ್ ಸ್ವಿಚ್ ಆಫ್ ಮಾಡಿಕೊಂಡಿದ್ರು. ಫೋನ್ ಟ್ರೇಸ್ ಮಾಡಿದಾಗ ಮೃತದೇಹ ಪತ್ತೆಯಾಗಿದೆ ಅನ್ನೋ ಮಾಹಿತಿ ನಮಗೆ ಸಿಕ್ಕಿದೆ. ಅವರ ಸಾವು ನಮಗೆ ನಿಜಕ್ಕೂ ದೊಡ್ಡ ಶಾಕ್ ಎಂದು ಪ್ರಜ್ವಲ್ ರೇವಣ್ಣ ಆಘಾತ ವ್ಯಕ್ತಪಡಿಸಿದ್ರು. ಧರ್ಮೇಗೌಡ ಅವರು ಚಿಕ್ಕಮಗಳೂರು ಭಾಗದಲ್ಲಿ ಹಿಡಿತ ಇಟ್ಟುಕೊಂಡಿದ್ದರು. ಕ್ಷೇತ್ರದಲ್ಲಿ ಯುವಕರ ಹಾಗೆ ಕೆಲಸ ಮಾಡುತ್ತಿದ್ದರು ಅವರನ್ನ ಕಳೆದುಕೊಂಡಿರೋದು ಖಂಡಿತ ಪಕ್ಷಕ್ಕೆ ಹನ್ನಡೆ. ಅವರ ಕುಟುಂಬಕ್ಕೆ ಶಕ್ತಿ ತುಂಬಲಿ ಅಂತ ದೇವರಲ್ಲಿ ಪ್ರಾರ್ಥಿಸುತ್ತೇನೆ ಎಂದು ಹೇಳಿದ್ರು.